钦定古今图书集成/理学汇编/学行典/第119卷 > 书经 > 《毕命》
## 钦定古今图书集成/理学汇编/学行典/第119卷 > 书经 > 《毕命》

兹殷庶士，席宠惟旧。怙侈灭义，服美于人。骄淫矜侉，
将由恶终。虽收放心，闲之惟艰。

〈蔡传〉吕氏曰：“殷士凭借光宠，助发其私欲者，有自来矣。私欲公义，相为消长，故怙侈必至灭义，义灭则无复羞恶之端，徒以服饰之美侉之于人，而身之不美，则莫之耻也。流而不反，骄淫矜侉，百邪并见，将以恶终矣。洛邑之迁，式化厥训，虽已收其放心，而其所以防闲其邪者，犹甚难也。”〈大全〉陈氏经曰：人之心莫难收于已放之时，尢莫难闲于既收之后，苟其根尚在，虽一时知所收敛，将触事而发，此闲之所以为难也。夏氏曰：“周公君陈相继化商，虽收其放心，然闲之尚难，毕公当有以闲之，下文训以德义，古训又言闲之之道。”